Meer as 100 vas oor dronkbestuurArgieffoto Verkeersbeamptes in Mpumalanga het oor die naweek altesaam 135 mense in hegtenis geneem wat na bewering onder die invloed van alkohol bestuur het. Moeti Mmusi, woordvoerder van die Mpumalanga- departement vir gemeenskapsveiligheid, het Maandagaand gesê die inhegtenisnemings vorm deel van verskeie padveiligheids- en wetstoepassingsinisiatiewe tydens die feesseisoen. “Beamptes het ook altesaam 79 mense in hegtenis geneem wat die spoedgrens oorskry het. Die meeste oortreders is op die N3-snelweg tussen Heidelberg en Villiers aangekeer. Die vinnigste wat ŉ persoon gery het, was 194 km/h in ŉ 120 km/h sone.” Die departement het die pogings van wetstoepassers geloof en padverbruikers gemaan om die padreëls te gehoorsaam.